**भारत सरकार**

**रेल मंत्रालय**

**राज्‍य सभा**

**14.12.2018 के**

**अतारांकित प्रश्‍न सं. 631 का उत्‍तर**

**अमृतसर में रेल की पटरी पर दुर्घटना**

**631. श्रीमती छाया वर्मा:**

**श्री विशम्‍भर प्रसाद निषाद:**

**क्‍या रेल मंत्री यह बताने की कृपा करेंगे कि:**

(क) गत अक्‍टूबर में अमृतसर में रावण दहन के समय पटरी पर अचानक तेज रफ्तार से आई ट्रेन की चपेट में आने से कितने लोगों की मृत्‍यु हुई थी और रेलवे की जांच में क्‍या तथ्‍य सामने आए हैं;

(ख) देश में रेल की पटरियों की निगरानी के लिए क्‍या तंत्र है और क्‍या वह ठीक दिशा में कार्य कर रहा है; और

(ग) इस दुर्घटना में मारे गए लोगों के परिवारों को क्‍या रेलवे द्वारा अपनी तरफ से सहायता प्रदान की गई है?

**उत्‍तर**

**संचार मंत्रालय में राज्‍य मंत्री (स्‍वतंत्र प्रभार) एवं**

**रेल मंत्रालय में राज्‍य मंत्री (श्री मनोज सिन्‍हा)**

(क) से (ग) एक विवरण सभा पटल पर रख दिया गया है.

\*\*\*\*\*\*

अमृतसर में रेल की पटरी पर दुर्घटना के संबंध में 14.12.2018 को राज्‍य सभा में श्रीमती छाया वर्मा और श्री विशम्‍भर प्रसाद निषाद के अतारांकित प्रश्‍न संख्‍या 631 के भाग (क) से (ग) के उत्‍तर का **विवरण।**

(क) : दिनांक 19.10.2018 को रावण का पुतला दहन देखने के लिए मनानवाला और अमृतसर रेलवे स्टेशन के बीच किमी सं.508/17-18 पर रेलपथ पर या इसके नजदीक जब लोग खड़े थे उस समय लोगों की कुचले जाने की दुर्भाग्यपूर्ण घटना की जांच मुख्य रेल संरक्षा आयुक्त (सीसीआरएस) उत्तरी क्षेत्र द्वारा की गई थी। सीसीआरएस की प्राथमिक रिपोर्ट के अनुसार, 60 व्यक्ति मारे गए थे, 35 व्यक्ति गंभीर रुप से घायल हुए थे और 31 व्यक्तियों को मामूली चोंटे आईं थी। सीसीआरएसर की प्राथमिक जांच रिपोर्ट के अनुसार, दुर्घटना दशहरा मेला देखते समय रेलपथ पर या इसके समीप कथित रुप से खड़े रहने के कारण लोगों की लापरवाही से हुई थी।

(ख) : भारतीय रेल पर रेलपथ अनुरक्षण की सुव्यवस्थित तंत्र है और यह तंत्र संतोषप्रद कार्य कर रही है।

(ग) : जी नही। रेलवे की मुआवजा संबंधी दायिता धारा 124 और 124ए जिसे रेल अधिनियम, 1989 की धारा 123 के साथ पढ़ा जाए, के तहत यथा परिभाषित रेल दुर्घटनाओं में रेल यात्रियों की मृत्यु अथवा घायल होने पर और अप्रिय घटनाओं तक ही सीमित है. इस मामले में पीड़ित रेल यात्री नहीं थे। अतः पीड़ित के परिवार वालों को रेलवे द्वारा किसी अनुग्रह राशि/क्षतिपूर्ति का भुगतान नहीं किया गया है।

\*\*\*\*\*